Nog geen klag oor vermeende ontvoeringNiemand het nog ŉ klag by die polisie gelê in verband met die vermeende ontvoering van ŉ 13-jarige dogter in Tuine, Pretoria nie. ŉ SMS het gister die ronde gedoen op die gemeenskapspolisiëringforum dat ŉ 13-jarige blonde meisie in Tuine ontvoer is. Kaptein Louise Steynberg, woordvoerder van die Pretoria-Sentraal-polisie, het Saterdag aan Maroela Media bevestig daar is nog geen klag gelê by die polisie oor ŉ ontvoering nie en geen 13-jarige is nog as vermis aangemeld by die polisie nie. Boonop het die SMSe teenstrydige inligting bevat oor die motor wat glo tydens die vermeende ontvoering gebruik is. Een SMS het aangedui dit is ŉ silwer Opel Astra met ŉ wit kattebak en geel plakkers op die kattebak. Dié motor het glo ŉ Mpumalanga-registrasienommer. ŉ Ander SMS het aangedui dit is ŉ silwer Opel Corsa met geel strepe, maar dié motor het glo geen nommerplate nie. Een van die SMSe het aangevoer die kind is in die kattebak gedruk en die persone wat haar ontvoer het, is gewapen.